Κοινή θέση (ΕΚ) αριθ. 48/2002

η οποία καθορίστηκε από το Συμβούλιο στις 20 Ιουνίου 2002

για την έκδοση κανονισμού (ΕΚ) αριθ. .../2002 του Ευρωπαϊκού Κοινοβουλίου και του Συμβουλίου, για την τροποποίηση του κανονισμού (ΕΚ, Ευρατόμ) αριθ. 58/97 του Συμβουλίου για τις στατιστικές διάρθρωσης των επιχειρήσεων

(2002/C 228 E/01)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση που υπέβαλε η Επιτροπή(1),

τη γνώμη της Οικονομικής και Κοινωνικής Επιτροπής(2),

τη γνώμη της Ευρωπαϊκής Κεντρικής Τράπεζας(3),

Αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Ο κανονισμός (ΕΚ, Ευρατόμ) αριθ. 58/97 του Συμβουλίου(5), θέσπισε ένα κοινό νομοθετικό πλαίσιο για τη συλλογή, κατάρτιση, διαβίβαση και αξιολόγηση κοινοτικών στατιστικών σχετικά με τη διάρθρωση, τις δραστηριότητες, την ανταγωνιστικότητα και τις επιδόσεις των επιχειρήσεων στην Κοινότητα.

(2) Οι εξελίξεις στη νομισματική, οικονομική και κοινωνική ολοκλήρωση της Κοινότητας απαιτούν τη διεύρυνση του κοινού πλαισίου προκειμένου να συμπεριλάβει τα χρηματοπιστωτικά ιδρύματα, τα συνταξιοδοτικά ταμεία, άλλους ενδιάμεσους χρηματοπιστωτικούς οργανισμούς και δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών.

(3) Η λειτουργία και η ανάπτυξη της εσωτερικής αγοράς δημιουργεί μεγαλύτερη ανάγκη για πληροφορίες που να μετρούν την αποτελεσματικότητά της, ιδίως στους τομείς των χρηματοπιστωτικών ιδρυμάτων, των συνταξιοδοτικών ταμείων, άλλων ενδιάμεσων χρηματοπιστωτικών οργανισμών και δραστηριοτήτων συναφών με τις δραστηριότητες ενδιάμεσων χρηματοπιστωτικών οργανισμών.

(4) Στο πλαίσιο της απελευθέρωσης του διεθνούς εμπορίου χρηματοπιστωτικών υπηρεσιών χρειάζονται στατιστικές επιχειρήσεων στον τομέα των χρηματοπιστωτικών υπηρεσιών προκειμένου να υποστηρίζουν τις εμπορικές διαπραγματεύσεις.

(5) Για την κατάρτιση εθνικών και περιφερειακών λογαριασμών σύμφωνα με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(6), απαιτούνται συγκρίσιμες, πλήρεις και αξιόπιστες στατιστικές επιχειρήσεων στον τομέα των χρηματοπιστωτικών υπηρεσιών.

(6) Η εισαγωγή του ενιαίου νομίσματος θα έχει σημαντικό αντίκτυπο στη διάρθρωση του τομέα των χρηματοπιστωτικών υπηρεσιών και στις διασυνοριακές ροές κεφαλαίων, γεγονός που ενισχύει τη σημασία των πληροφοριών για την ανταγωνιστικότητα, την εσωτερική αγορά και τη διεθνοποίηση.

(7) Η ομαλή εφαρμογή των πολιτικών που ακολουθούν οι αρμόδιες αρχές όσον αφορά την προληπτική εποπτεία των χρηματοπιστωτικών ιδρυμάτων και τη σταθερότητα του χρηματοπιστωτικού συστήματος, συνεπάγεται την ανάγκη για πρόσθετες πληροφορίες σχετικά με τα χρηματοπιστωτικά ιδρύματα και τις συναφείς υπηρεσίες.

(8) Ο ανερχόμενος τομέας των συνταξιοδοτικών ταμείων μπορεί να δώσει ώθηση στις κεφαλαιαγορές, εκμεταλλευόμενος διαρκώς περισσότερο την απελευθέρωση των κανόνων για τις επενδύσεις.

(9) Η απόφαση αριθ. 2179/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, περί αναθεωρήσεως του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη "Στόχος η αειφορία"(7), επαναλαμβάνει την ανάγκη για αξιόπιστα και συγκρίσιμα στοιχεία, στατιστικές και δείκτες που αποτελούν βασικά εργαλεία για την εκτίμηση του κόστους συμμόρφωσης με τους περιβαλλοντικούς κανονισμούς.

(10) Ζητήθηκε η γνώμη της επιτροπής του στατιστικού προγράμματος, που έχει συσταθεί με την απόφαση 89/382/ΕΟΚ, Ευρατόμ(8), της συμβουλευτικής επιτροπής τραπεζικών θεμάτων, που έχει συσταθεί με την οδηγία 77/780/ΕΟΚ(9), της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών, που έχει συσταθεί με την απόφαση 91/115/ΕΟΚ(10), και της επιτροπής ασφαλιστικών θεμάτων, που έχει συσταθεί με την οδηγία 91/675/ΕΟΚ(11),

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ, Ευρατόμ) αριθ. 58/97 τροποποιείται ως εξής:

1. Στο άρθρο 5, προστίθενται οι ακόλουθες περιπτώσεις: "- μια λεπτομερής ενότητα για τις στατιστικές διάρθρωσης των χρηματοπιστωτικών ιδρυμάτων που ορίζεται στο παράρτημα 6,

- μια λεπτομερής ενότητα για τις στατιστικές διάρθρωσης των συνταξιοδοτικών ταμείων που ορίζεται στο παράρτημα 7.".

2. Προστίθενται τα παραρτήματα 6 και 7, όπως εμφαίνονται στο παράρτημα του παρόντος κανονισμού.

Άρθρο 2

Το παράρτημα 1 του κανονισμού (ΕΚ, Ευρατόμ) αριθ. 58/97 τροποποιείται ως εξής:

1. Στο τμήμα 5, προστίθεται η ακόλουθη πρόταση: "Ωστόσο, το πρώτο έτος αναφοράς για το οποίο θα καταρτιστούν στατιστικές για τις τάξεις δραστηριοτήτων που καλύπτονται από την ομάδα 65.2 και από το τμήμα 67 της NACE αναθ. 1, αποφασίζεται σύμφωνα με τη διαδικασία που προβλέπεται στο άρθρο 13 του παρόντος κανονισμού."

2. Το τμήμα 8 αντικαθίσταται από το ακόλουθο κείμενο: "Τμήμα 8

Διαβίβαση αποτελεσμάτων

1. Τα αποτελέσματα διαβιβάζονται μέσα σε 18 μήνες από το τέλος του ημερολογιακού έτους της περιόδου αναφοράς, εκτός από τις δραστηριότητες της τάξης 65.11 της NACE αναθ. 1 και από τις δραστηριότητες της NACE αναθ. 1 που καλύπτονται από τα παραρτήματα 5, 6 και 7. Για τις δραστηριότητες της τάξης 65.11 της NACE αναθ. 1, η προθεσμία διαβίβασης είναι 10 μήνες. Για τις δραστηριότητες που καλύπτονται από τα παραρτήματα 5, 6 και 7, η προθεσμία διαβίβασης ορίζεται στα εν λόγω παραρτήματα. Ωστόσο, η προθεσμία διαβίβασης των αποτελεσμάτων για τις τάξεις δραστηριοτήτων που καλύπτονται από την ομάδα 65.2 και από το τμήμα 67 της NACE αναθ. 1 αποφασίζεται σύμφωνα με τη διαδικασία που προβλέπεται στο άρθρο 13 του παρόντος κανονισμού.

2. Με εξαίρεση τα τμήματα 65 και 66 της NACE αναθ. 1, τα προκαταρκτικά εθνικά αποτελέσματα ή εκτιμήσεις διαβιβάζονται μέσα σε 10 μήνες από το τέλος του ημερολογιακού έτους της περιόδου αναφοράς για τις στατιστικές επιχειρήσεων που καταρτίζονται για τα κατωτέρω απαριθμούμενα χαρακτηριστικά:

12 11 0 (Κύκλος εργασιών)

16 11 0 (Αριθμός απασχολούμενων ατόμων)

Τα προκαταρκτικά αυτά αποτελέσματα ή εκτιμήσεις κατανέμονται στο τριψήφιο επίπεδο της NACE αναθ. 1 (ομάδες), εκτός από τους τίτλους Η, Θ και Κ της NACE αναθ. 1, για τους οποίους κατανέμονται σύμφωνα με τις ομάδες που ορίζονται στο τμήμα 9. Για το τμήμα 67 της NACE αναθ. 1, η διαβίβαση των προκαταρκτικών αποτελεσμάτων ή εκτιμήσεων αποφασίζεται σύμφωνα με τη διαδικασία που προβλέπεται στο άρθρο 13 του παρόντος κανονισμού."

3. Στο τμήμα 9, ο τίτλος Ι αντικαθίσταται από το ακόλουθο κείμενο: "Τίτλος I

Ενδιάμεσοι χρηματοπιστωτικοί οργανισμοί

Προκειμένου να μπορέσουν να καταρτισθούν κοινοτικές στατιστικές, τα κράτη μέλη διαβιβάζουν τα εθνικά αποτελέσματα κατανεμημένα στις τάξεις της NACE αναθ. 1."

4. Στο τμήμα 10 παράγραφος 1, η πρώτη πρόταση αντικαθίσταται από το ακόλουθο κείμενο: "Τα κράτη μέλη υποβάλλουν στην Επιτροπή έκθεση σχετικά με τον ορισμό, τη διάρθρωση και τη διαθεσιμότητα πληροφοριών για τις στατιστικές μονάδες που κατατάσσονται στους τίτλους Μ έως Ξ της NACE αναθ. 1.".

Άρθρο 3

Το παράρτημα 2 του κανονισμού (ΕΚ, Ευρατόμ) αριθ. 58/97 τροποποιείται ως εξής:

1. Στο τμήμα 4 παράγραφος 3, εισάγεται το ακόλουθο χαρακτηριστικό μετά τη μεταβλητή 21 11 0 [επενδύσεις σε εξοπλισμό και εγκαταστάσεις που προορίζονται για την καταπολέμηση της ρύπανσης, και ειδικά αντιρρυπαντικά μέσα (κυρίως εξοπλισμός "στο τέλος της παραγωγικής διαδικασίας")]: "21 12 0 - Επενδύσεις σε καθαρούς εξοπλισμούς και εγκαταστάσεις ('ολοκληρωμένη τεχνολογία') (*)".

2. Η υποσημείωση στο τμήμα 4 παράγραφος 3, αντικαθίσταται από το ακόλουθο κείμενο: "(*) Εάν το συνολικό ύψος του κύκλου εργασιών ή ο αριθμός των απασχολούμενων ατόμων σε τμήμα των τίτλων Γ έως Ε της NACE αναθ. 1 αντιπροσωπεύουν, σε ένα κράτος μέλος, λιγότερο από το 1 % του συνόλου της Κοινότητας, οι πληροφορίες που είναι απαραίτητες για την κατάρτιση των στατιστικών για τις μεταβλητές 21 11 0, 21 12 0, 22 11 0 και 22 12 0 μπορούν να μην συλλέγονται για τους σκοπούς του παρόντος κανονισμού. Εφόσον είναι απαραίτητο για λόγους χάραξης κοινοτικής πολιτικής, η Επιτροπή μπορεί, σύμφωνα με τη διαδικασία που προβλέπεται στο άρθρο 13 του παρόντος κανονισμού, να ζητήσει ad hoc συλλογή των στοιχείων."

3. Στο τμήμα 4 παράγραφος 4, εισάγεται το ακόλουθο χαρακτηριστικό μετά τη μεταβλητή 20 31 0 [αγορές ηλεκτρικού ρεύματος (αξία)]: "21 14 0 - Συνολικές τρέχουσες δαπάνες για περιβαλλοντική προστασία (*)"

4. Στο τμήμα 4 παράγραφος 4, προστίθεται η ακόλουθη υποσημείωση: "(*) Εάν το συνολικό ύψος του κύκλου εργασιών ή ο αριθμός των απασχολούμενων ατόμων σε τμήμα των τίτλων Γ έως Ε της NACE αναθ. 1 αντιπροσωπεύουν σε ένα κράτος μέλος λιγότερο από το 1 % του συνόλου της Κοινότητας, οι πληροφορίες που είναι απαραίτητες για την κατάρτιση των στατιστικών για το χαρακτηριστικό 21 14 0 μπορούν να μην συλλέγονται για τους σκοπούς του παρόντος κανονισμού. Εφόσον είναι απαραίτητο για λόγους χάραξης κοινοτικής πολιτικής, η Επιτροπή μπορεί, σύμφωνα με τη διαδικασία που προβλέπεται στο άρθρο 13 του παρόντος κανονισμού, να ζητήσει ad hoc συλλογή των στοιχείων."

5. Στο τμήμα 5, προστίθενται οι ακόλουθες παράγραφοι: "3. Το πρώτο έτος αναφοράς για το οποίο θα πρέπει να καταρτισθούν στατιστικές για τα χαρακτηριστικά 21 12 0 και 21 14 0, είναι το ημερολογιακό έτος 2001.

4. Οι στατιστικές για το χαρακτηριστικό 21 12 0 θα καταρτίζονται ετησίως. Οι στατιστικές για το χαρακτηριστικό 21 14 0 θα καταρτίζονται ανά τριετία."

6. Στο τμήμα 7, η παράγραφος 6 αντικαθίσταται από το ακόλουθο κείμενο: "6. Τα αποτελέσματα για τα χαρακτηριστικά 21 11 0, 21 12 0 και 21 14 0 κατανέμονται σύμφωνα με το διψήφιο επίπεδο NACE αναθ. 1 (τμήμα)."

7. Στο τμήμα 7, προστίθεται η ακόλουθη παράγραφος: "7. Τα αποτελέσματα για τα χαρακτηριστικά 21 11 0, 21 12 0 και 21 14 0 κατανέμονται σύμφωνα με τους ακόλουθους περιβαλλοντικούς τομείς: Προστασία του αέρα του περιβάλλοντος και του κλίματος, διαχείριση υδατικών αποβλήτων, διαχείριση αποβλήτων και λοιπές δραστηριότητες περιβαλλοντικής προστασίας. Τα αποτελέσματα για τους περιβαλλοντικούς τομείς κατανέμονται σύμφωνα με το διψήφιο επίπεδο NACE αναθ. 1 (τμήμα)."

8. Στο τμήμα 9, παρεμβάλλονται τα ακόλουθα χαρακτηριστικά: "21 11 0 - Επενδύσεις σε εξοπλισμό και εγκαταστάσεις που προορίζονται για την καταπολέμηση της ρύπανσης, και ειδικά αντιρρυπαντικά μέσα (κυρίως εξοπλισμός 'στο τέλος της παραγωγικής διαδικασίας')."

Στα χαρακτηριστικά 21 11 0, 21 12 0 και 21 14 0, προστίθεται το ακόλουθο σχόλιο: "Μόνο ειδική κατανομή για τους περιβαλλοντικούς τομείς 'βιοποικιλότητα και τοπίο', 'προστασία του εδάφους και των υπόγειων υδάτων'".

9. Στο τμήμα 10, προστίθεται η ακόλουθη πρόταση: "Για την κατάρτιση των στατιστικών σχετικά με τα χαρακτηριστικά 21 12 0 και 21 14 0, η μεταβατική αυτή περίοδος μπορεί να παραταθεί για μια περαιτέρω περίοδο μέχρι τέσσερα έτη, σύμφωνα με τη διαδικασία που προβλέπεται στο άρθρο 13 του παρόντος κανονισμού."

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 154 Ε της 29.5.2001, σ. 129 και ΕΕ C 332 E της 27.11.2001, σ. 340.

(2) ΕΕ C 260 της 17.9.2001, σ. 54.

(3) ΕΕ C 131 της 3.5.2001, σ. 5.

(4) Γνώμη του Ευρωπαϊκού Κοινοβουλίου της 13ης Ιουνίου 2001 (ΕΕ C 53 Ε της 28.2.2002, σ. 213), κοινή θέση του Συμβουλίου της ... (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(5) ΕΕ L 14 της 17.1.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 410/98 (ΕΕ L 52 της 21.2.1998, σ. 1).

(6) ΕΕ L 310 της 30.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 359/2002 του Ευρωπαϊκού Κοινοβουλίου και του Συμβουλίου (ΕΕ L 58 της 28.2.2002, σ. 1).

(7) ΕΕ L 275 της 10.10.1998, σ. 1.

(8) ΕΕ L 181 της 28.6.1989, σ. 47.

(9) ΕΕ L 322 της 17.12.1977, σ. 30· οδηγία όπως τροποποιήθηκε τελευταία από την οδηγία 98/33/ΕΚ του Ευρωπαϊκού Κοινοβουλίου και του Συμβουλίου (ΕΕ L 204 της 21.7.1998, σ. 29).

(10) ΕΕ L 59 της 6.3.1991, σ. 19· απόφαση όπως τροποποιήθηκε τελευταία από την απόφαση 96/174/ΕΚ (ΕΕ L 51 της 1.3.1996, σ. 48).

(11) ΕΕ L 374 της 31.12.1991, σ. 32.

ΠΑΡΑΡΤΗΜΑ

"ΠΑΡΑΡΤΗΜΑ 6

ΛΕΠΤΟΜΕΡΗΣ ΕΝΟΤΗΤΑ ΓΙΑ ΣΤΑΤΙΣΤΙΚΕΣ ΔΙΑΡΘΡΩΣΗΣ ΤΩΝ ΧΡΗΜΑΤΟΠΙΣΤΩΤΙΚΩΝ ΙΔΡΥΜΑΤΩΝ

Τμήμα 1

Στόχος

Στόχος του παρόντος παραρτήματος είναι να θεσπίσει ένα κοινό πλαίσιο για τη συλλογή, κατάρτιση, διαβίβαση και αξιολόγηση κοινοτικών στατιστικών σχετικά με τη διάρθρωση, τις δραστηριότητες, τις επιδόσεις και την ανταγωνιστικότητα του τομέα των χρηματοπιστωτικών ιδρυμάτων. Η παρούσα ενότητα περιλαμβάνει λεπτομερή κατάλογο των χαρακτηριστικών για τα οποία καταρτίζονται στατιστικές με σκοπό τη βελτίωση των γνώσεων της εθνικής, κοινοτικής και διεθνούς ανάπτυξης του τομέα των χρηματοπιστωτικών ιδρυμάτων.

Τμήμα 2

Πεδίο εφαρμογής

Οι καταρτιζόμενες στατιστικές πρέπει να αφορούν τους τομείς που αναφέρονται στα σημεία i), ii) και iii) του άρθρου 2 του παρόντος κανονισμού, και ιδίως:

1. τη λεπτομερή ανάλυση της διάρθρωσης, των δραστηριοτήτων, των επιδόσεων και της ανταγωνιστικότητας των χρηματοπιστωτικών ιδρυμάτων,

2. την ανάπτυξη και την κατανομή της συνολικής επιχειρηματικής δραστηριότητας και της επιχειρηματικής δραστηριότητας κατά προϊόν, τις διεθνείς δραστηριότητες, την απασχόληση, τα ίδια κεφάλαια και τα λοιπά στοιχεία του ενεργητικού και του παθητικού.

Τμήμα 3

Κάλυψη

1. Οι στατιστικές καταρτίζονται για τις δραστηριότητες των χρηματοπιστωτικών ιδρυμάτων που εμπίπτουν στις τάξεις 65.12 και 65.22 της NACE αναθ. 1.

2. Οι στατιστικές καταρτίζονται για τις δραστηριότητες όλων των χρηματοπιστωτικών ιδρυμάτων, που αναφέρονται στο άρθρο 2 παράγραφος 1 στοιχείο α) και στο άρθρο 2 παράγραφος 2 της οδηγίας 86/635/ΕΟΚ του Συμβουλίου, της 8ης Δεκεμβρίου 1986, για τους ετήσιους και ενοποιημένους λογαριασμούς των τραπεζών και λοιπών άλλων χρηματοπιστωτικών ιδρυμάτων(1), με εξαίρεση τις κεντρικές τράπεζες.

3. Τα υποκαταστήματα χρηματοπιστωτικών ιδρυμάτων που αναφέρονται στο άρθρο 24 της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, σχετικά με την ανάληψη και την άσκηση δραστηριότητας πιστωτικών ιδρυμάτων(2), οι δραστηριότητες των οποίων εμπίπτουν στο πεδίο εφαρμογής των τάξεων 65.12 και 65.22 της NACE αναθ. 1, εξομοιώνονται με τα χρηματοπιστωτικά ιδρύματα που αναφέρονται στην παράγραφο 2.

Τμήμα 4

Χαρακτηριστικά

Τα χαρακτηριστικά απαριθμούνται κατωτέρω. Τα χαρακτηριστικά που εμφανίζονται με πλάγια στοιχεία περιλαμβάνονται επίσης στους καταλόγους της κοινής ενότητας του παραρτήματος 1. Όταν τα χαρακτηριστικά προκύπτουν άμεσα από τους ετήσιους λογαριασμούς, οι λογιστικές χρήσεις που λήγουν στη διάρκεια ενός έτους αναφοράς εξομοιώνονται με το εν λόγω έτος αναφοράς.

Ο κατάλογος περιλαμβάνει:

i) χαρακτηριστικά που αναφέρονται στο άρθρο 4 της οδηγίας 86/635/ΕΟΚ: ενεργητικό του ισολογισμού: στοιχείο 4· παθητικό του ισολογισμού: στοιχεία 2 α) και 2 β) ομαδοποιημένα, στοιχεία 7 + 8 + 9 + 10 + 11 + 12 + 13 + 14 ομαδοποιημένα·

ii) χαρακτηριστικά που αναφέρονται στο άρθρο 27 της οδηγίας 86/635/ΕΟΚ: στοιχείο 2, στοιχεία 3 α) + 3 β) + 3 γ) ομαδοποιημένα, στοιχείο 3 α), στοιχείο 4, στοιχείο 5, στοιχείο 6, στοιχείο 7, στοιχεία 8 α) + 8 β) ομαδοποιημένα, στοιχείο 8 β), στοιχείο 10, στοιχεία 11 + 12 ομαδοποιημένα, στοιχεία 9 + 13 + 14 ομαδοποιημένα, στοιχεία 15 + 16 ομαδοποιημένα, στοιχείο 19, στοιχεία 15 + 20 + 22 ομαδοποιημένα, στοιχείο 23·

iii) τα ακόλουθα πρόσθετα χαρακτηριστικά:

>ΘΕΣΗ ΠΙΝΑΚΑ>

iv) Χαρακτηριστικά για τα οποία θα πρέπει να καταρτίζονται ετήσιες περιφερειακές στατιστικές:

>ΘΕΣΗ ΠΙΝΑΚΑ>

Τμήμα 5

Πρώτο έτος αναφοράς

Το πρώτο έτος αναφοράς για το οποίο καταρτίζονται ετήσιες στατιστικές για τα χαρακτηριστικά που απαριθμούνται στο τμήμα 4 είναι το ημερολογιακό έτος 2001.

Τμήμα 6

Παραγωγή αποτελεσμάτων

1. Τα αποτελέσματα κατανέμονται στις ακόλουθες τάξεις της NACE αναθ. 1: 65.12 και 65.22, χωριστά.

2. Τα αποτελέσματα των περιφερειακών στατιστικών κατανέμονται στο τετραψήφιο επίπεδο της NACE αναθ. 1 (τάξεις) και στο επίπεδο 1 της ονοματολογίας των εδαφικών μονάδων (NUTS).

Τμήμα 7

Διαβίβαση των αποτελεσμάτων

Η προθεσμία διαβίβασης των αποτελεσμάτων αποφασίζεται σύμφωνα με τη διαδικασία που προβλέπεται στο άρθρο 13 του παρόντος κανονισμού. Δεν θα υπερβαίνει τους 10 μήνες από το τέλος του έτους αναφοράς.

Τμήμα 8

Επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών

Η Επιτροπή ενημερώνει την επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών σχετικά με την εφαρμογή της παρούσας ενότητας και σχετικά με όλα τα μέτρα προσαρμογής στις οικονομικές και τεχνικές εξελίξεις όσον αφορά τη συλλογή και στατιστική επεξεργασία των στοιχείων, την επεξεργασία και τη διαβίβαση των αποτελεσμάτων.

Τμήμα 9

Πιλοτικές μελέτες

1. Για τις δραστηριότητες που καλύπτονται από το παρόν παράρτημα, η Επιτροπή θεσπίζει τις ακόλουθες πιλοτικές μελέτες, οι οποίες ολοκληρώνονται από τα κράτη μέλη:

α) πληροφορίες για τα παράγωγα και για τα εκτός ισολογισμού στοιχεία·

β) πληροφορίες για τα δίκτυα διανομής·

γ) πληροφορίες απαραίτητες για την ανάλυση των συναλλαγών των χρηματοπιστωτικών ιδρυμάτων κατά τιμές και όγκους.

2. Οι πιλοτικές μελέτες διενεργούνται προκειμένου να αξιολογηθεί η καταλληλότητα και η σκοπιμότητα της συλλογής των στοιχείων, λαμβάνοντας υπόψη τα πλεονεκτήματα από τη διαθεσιμότητα των στοιχείων σε σχέση με το κόστος της συλλογής τους και με την επιβάρυνση των επιχειρήσεων.

Τμήμα 10

Μεταβατική περίοδος

Για τους σκοπούς της παρούσας λεπτομερούς ενότητας, η μεταβατική περίοδος δεν μπορεί να υπερβαίνει τα τρία έτη από την αρχή του πρώτου έτους αναφοράς για την κατάρτιση των στατιστικών που υποδεικνύονται στο τμήμα 5.

(1) ΕΕ L 372 της 31.12.1986, σ. 1· οδηγία όπως τροποποιήθηκε τελευταία από την οδηγία 2001/65/ΕΚ του Ευρωπαϊκού Κοινοβουλίου και του Συμβουλίου (ΕΕ L 283 της 27.10.2001, σ. 28) και διορθώθηκε με την ΕΕ L 316 της 23.11.1998, σ. 51.

(2) ΕΕ L 126 της 26.5.2000, σ. 1· οδηγία όπως τροποποιήθηκε τελευταία από την οδηγία 2000/28/ΕΚ (ΕΕ L 275 της 27.10.2000, σ. 37).

ΠΑΡΑΡΤΗΜΑ 7

ΛΕΠΤΟΜΕΡΗΣ ΕΝΟΤΗΤΑ ΓΙΑ ΤΙΣ ΣΤΑΤΙΣΤΙΚΕΣ ΔΙΑΡΘΡΩΣΗΣ ΤΩΝ ΣΥΝΤΑΞΙΟΔΟΤΙΚΩΝ ΤΑΜΕΙΩΝ

Τμήμα 1

Στόχοι

Στόχος του παρόντος παραρτήματος είναι να θεσπίσει ένα κοινό πλαίσιο για τη συλλογή, κατάρτιση, διαβίβαση και αξιολόγηση κοινοτικών στατιστικών σχετικά με τη διάρθρωση, τις δραστηριότητες, τις επιδόσεις και την ανταγωνιστικότητα του τομέα των συνταξιοδοτικών ταμείων. Η παρούσα ενότητα περιλαμβάνει λεπτομερή κατάλογο των χαρακτηριστικών για τα οποία καταρτίζονται στατιστικές με σκοπό τη βελτίωση των γνώσεων της εθνικής, κοινοτικής και διεθνούς ανάπτυξης του τομέα των συνταξιοδοτικών ταμείων.

Τμήμα 2

Πεδίο εφαρμογής

Οι καταρτιζόμενες στατιστικές πρέπει να αφορούν τους τομείς που αναφέρονται στα σημεία i), ii) και iii) του άρθρου 2 του παρόντος κανονισμού, και ιδίως:

1. τη λεπτομερή ανάλυση της διάρθρωσης, των δραστηριοτήτων, των επιδόσεων και της ανταγωνιστικότητας των συνταξιοδοτικών ταμείων,

2. την ανάπτυξη και την κατανομή της συνολικής επιχειρηματικής δραστηριότητας, τα πρότυπα των ασφαλισμένων των συνταξιοδοτικών ταμείων, τις διεθνείς δραστηριότητες, την απασχόληση, τις επενδύσεις και τα στοιχεία παθητικού.

Τμήμα 3

Κάλυψη

1. Οι στατιστικές καταρτίζονται για όλες τις δραστηριότητες που εμπίπτουν στην τάξη 66.02 της NACE αναθ. 1. Η τάξη αυτή καλύπτει τις δραστηριότητες των αυτόνομων συνταξιοδοτικών ταμείων.

2. Ορισμένες στατιστικές καταρτίζονται για επιχειρήσεις με δραστηριότητες μη αυτόνομων συνταξιοδοτικών ταμείων, οι οποίες διενεργούνται ως βοηθητικές δραστηριότητες.

Τμήμα 4

Χαρακτηριστικά

1. Ο κατάλογος χαρακτηριστικών που ακολουθεί υποδεικνύει, όπου χρειάζεται, το είδος της στατιστικής μονάδας για την οποία πρέπει να καταρτισθούν στατιστικές. Τα χαρακτηριστικά που εμφανίζονται με πλάγια στοιχεία περιλαμβάνονται επίσης στους καταλόγους της κοινής ενότητας του παραρτήματος 1. Όταν τα χαρακτηριστικά προκύπτουν άμεσα από τους ετήσιους λογαριασμούς, οι λογιστικές χρήσεις που λήγουν στη διάρκεια ενός έτους αναφοράς εξομοιώνονται με το εν λόγω έτος αναφοράς.

2. Δημογραφικά χαρακτηριστικά και χαρακτηριστικά επιχειρήσεων για τα οποία πρέπει να καταρτίζονται ετήσιες στατιστικές (μόνο για τα αυτόνομα συνταξιοδοτικά ταμεία):

>ΘΕΣΗ ΠΙΝΑΚΑ>

3. Χαρακτηριστικά επιχειρήσεων για τα οποία καταρτίζονται ετήσιες στατιστικές (μόνο για επιχειρήσεις με δραστηριότητες μη αυτόνομων συνταξιοδοτικών ταμείων):

>ΘΕΣΗ ΠΙΝΑΚΑ>

Τμήμα 5

Πρώτο έτος αναφοράς

Το πρώτο έτος αναφοράς για το οποίο καταρτίζονται ετήσιες στατιστικές για τα χαρακτηριστικά που αναγράφονται στο τμήμα 4 είναι το ημερολογιακό έτος 2002.

Τμήμα 6

Παραγωγή αποτελεσμάτων

1. Τα αποτελέσματα για τα χαρακτηριστικά που αναγράφονται στο τμήμα 4 παράγραφος 2 κατανέμονται σύμφωνα με το τετραψήφιο επίπεδο NACE αναθ. 1 (τάξη).

2. Τα αποτελέσματα για τα χαρακτηριστικά που αναγράφονται στο τμήμα 4 παράγραφος 3 κατανέμονται σύμφωνα με το επίπεδο τίτλων της NACE αναθ. 1.

Τμήμα 7

Διαβίβαση των αποτελεσμάτων

Τα αποτελέσματα διαβιβάζονται μέσα σε 12 μήνες από το τέλος του έτους αναφοράς.

Τμήμα 8

Επιτροπή ασφαλιστικών θεμάτων

Η Επιτροπή ενημερώνει την επιτροπή ασφαλιστικών θεμάτων σχετικά με την εφαρμογή της παρούσας ενότητας και σχετικά με όλα τα μέτρα προσαρμογής στις οικονομικές και τεχνικές εξελίξεις όσον αφορά τη συλλογή και τη στατιστική επεξεργασία των στοιχείων και την επεξεργασία και τη διαβίβαση των αποτελεσμάτων.

Τμήμα 9

Πιλοτικές μελέτες

Για τις δραστηριότητες που καλύπτονται από το παρόν παράρτημα, η Επιτροπή θα θεσπίσει τις ακόλουθες πιλοτικές μελέτες, οι οποίες θα πρέπει να διενεργηθούν από τα κράτη μέλη:

1. Διεξοδικότερες πληροφορίες για τις διασυνοριακές δραστηριότητες των συνταξιοδοτικών ταμείων:

>ΘΕΣΗ ΠΙΝΑΚΑ>

2. Συμπληρωματικές πληροφορίες για τα μη αυτόνομα συνταξιοδοτικά ταμεία:

>ΘΕΣΗ ΠΙΝΑΚΑ>

3. Πληροφορίες για τα παράγωγα και για τα εκτός ισολογισμού στοιχεία.

Οι πιλοτικές μελέτες διενεργούνται προκειμένου να αξιολογηθεί η καταλληλότητα και η σκοπιμότητα της συλλογής των στοιχείων, λαμβάνοντας υπόψη τα πλεονεκτήματα από τη διαθεσιμότητα των στοιχείων σε σχέση με το κόστος της συλλογής τους και με την επιβάρυνση των επιχειρήσεων.

Τμήμα 10

Μεταβατική περίοδος

Για τους σκοπούς της παρούσας λεπτομερούς ενότητας, η μεταβατική περίοδος δεν μπορεί να υπερβαίνει τα τρία έτη από την αρχή του πρώτου έτους αναφοράς για την κατάρτιση των στατιστικών που υποδεικνύονται στο τμήμα 5. Αυτή η περίοδος μπορεί να παραταθεί για μια περαιτέρω περίοδο μέχρι τρία έτη σύμφωνα με τη διαδικασία που ορίζεται στο άρθρο 13 του παρόντος κανονισμού."

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 25 Ιανουαρίου 2001, η Επιτροπή διαβίβασε στο Συμβούλιο πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του Κανονισμού (ΕΚ, Ευρατόμ) αριθ. 58/97 σχετικά με τις στατιστικές διάρθρωσης των επιχειρήσεων.

2. Η προαναφερόμενη πρόταση βασίζεται στο άρθρο 285 της συνθήκης, σύμφωνα με το οποίο έχει εφαρμογή η διαδικασία συναπόφασης με το Ευρωπαϊκό Κοινοβούλιο η οποία προβλέπεται στο άρθρο 251 της συνθήκης.

3. Η Ευρωπαϊκή Κεντρική Τράπεζα έδωσε τη γνώμη της στις 6 Απριλίου 2001.

4. Το Ευρωπαϊκό Κοινοβούλιο ενέκρινε τις τροπολογίες του για την πρόταση στις 13 Ιουνίου 2001.

5. Η Οικονομική και Κοινωνική Επιτροπή έδωσε τη γνώμη της στις 11 Ιουλίου 2001.

6. Στις 27 Σεπτεμβρίου 2001, η Επιτροπή υπέβαλε στο Συμβούλιο, σύμφωνα με το άρθρο 250 παράγραφος 2 της συνθήκης ΕΚ, τροποποιημένη πρόταση στην οποία έχουν ενσωματωθεί όλες οι τροπολογίες του Ευρωπαϊκού Κοινοβουλίου.

7. Στις 20 Ιουνίου 2002, το Συμβούλιο καθόρισε την κοινή του θέση σύμφωνα με το άρθρο 251 της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Σκοπός της πρότασης είναι να τροποποιηθεί ο κανονισμός (ΕΚ, Ευρατόμ) αριθ. 58/97 για τις στατιστικές διάρθρωσης των επιχειρήσεων προκειμένου να επεκταθεί το πεδίο εφαρμογής του σε χρηματοπιστωτικά ιδρύματα, συνταξιοδοτικά ταμεία, άλλους ενδιάμεσους χρηματοπιστωτικούς οργανισμούς και δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών.

Η πρόταση, ιδίως επεκτείνει την κάλυψη του παραρτήματος 1 του κανονισμού σε άλλους ενδιάμεσους χρηματοπιστωτικούς οργανισμούς διαμεσολάβησης (NACE REV 1 ομάδα 65.2) και συναφείς χρηματοπιστωτικές δραστηριότητες (NACE REV 1 τμήμα 67), εισάγει στο παράρτημα 2 του κανονισμού δύο νέα χαρακτηριστικά σχετικά με τις περιβαλλοντικές δαπάνες και προσθέτει δύο νέα παραρτήματα, τα οποία καλύπτουν τα χρηματοπιστωτικά ιδρύματα και τα συνταξιοδοτικά ταμεία.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση ακολουθεί εκ του σύνεγγυς την τροποποιημένη πρόταση της Επιτροπής, η οποία, από την πλευρά της, ενσωματώνει όλες τις τροπολογίες του Ευρωπαϊκού Κοινοβουλίου. Το Συμβούλιο εισήγαγε τροποποιήσεις στην τροποποιημένη πρόταση της Επιτροπής ως εξής:

Στο άρθρο 3 παράγραφος 9, η δυνατότητα παράτασης της μεταβατικής περιόδου για την κατάρτιση των στατιστικών σχετικά με τα χαρακτηριστικά 21 12 0 και 21 14 0 αυξάνεται από τρία έτη σε τέσσερα. Αυτό είναι αναγκαίο προκειμένου να εξασφαλιστεί ότι δίνεται σ'όλες τις εθνικές στατιστικές υπηρεσίες η δυνατότητα να προσχωρήσουν στις κατάλληλες ρυθμίσεις για τη συλλογή στοιχείων σχετικών με αυτά τα χαρακτηριστικά.

Στο νέο παράρτημα 6 που προστίθεται στον κανονισμό 58/97, το Συμβούλιο δεν αποδέχεται την τροπολογία αριθ. 4 του Ευρωπαϊκού Κοινοβουλίου και επαναφέρει την αρχική πρόταση της Επιτροπής: οι μεταβλητές 45 31 0, 45 41 0 και 45 42 0 θα είναι προαιρετικής αντί υποχρεωτικής φύσεως, δεδομένου ότι δεν είναι ουσιώδεις.

Το Συμβούλιο εισάγει στο νέο παράρτημα 7 αριθμό τροποποιήσεων που αντικατοπτρίζουν τη δυσχέρεια την οποία αντιμετωπίζουν ορισμένα κράτη μέλη για τη συλλογή στοιχείων σχετικών με τα συνταξιοδοτικά ταμεία:

οι μεταβλητές 11 61 0, 48 15 1 και 48 15 2 θα είναι προαιρετικής φύσεως, δεδομένου ότι δεν είναι ουσιώδεις για τη μελέτη των επιδόσεων των συνταξιοδοτικών ταμείων και το κόστος της συλλογής των σχετικών στοιχείων μπορεί να επισκιάζει τα αναμενόμενα οφέλη,

η διατύπωση της μεταβλητής 48 64 0 θα είναι: "Σύνολο επενδύσεων κατανεμημένων σε ευρώ και νομίσματα πλην ευρώ", έτσι ώστε να εξασφαλίζεται επαρκής πληροφόρηση για τον ανά νόμισμα επιμερισμό χωρίς αυτό να συνεπάγεται περιττή επιβάρυνση για τις επιχειρήσεις,

οι μεταβλητές 11 71 0, 48 65 0, 48 70 7, 11 15 1, 48 40 1 και 48 72 0 μεταφέρονται στις πιλοτικές μελέτες, ώστε να δίνεται η δυνατότητα εκτίμησης του ενδιαφέροντος και της σκοπιμότητας που έχει η συλλογή στοιχείων γι'αυτά τα χαρακτηριστικά. Ορισμένα κράτη μέλη επισημαίνουν ότι δεν είναι σήμερα διαθέσιμα στοιχεία γι'αυτά τα χαρακτηριστικά και ότι απαιτούνται, επομένως, πιλοτικές μελέτες πριν να συμπεριληφθούν στα υποχρεωτικής φύσεως στοιχεία, και

στο τμήμα 5, το πρώτο έτος αναφοράς θα είναι το 2002 αντί του 2001, για να αντικατοπτρίζει την πιθανή ημερομηνία έναρξης ισχύος του κανονισμού.

IV. ΣΥΜΠΕΡΑΣΜΑ

Το Συμβούλιο εκτιμά ότι οι τροποποιήσεις που έχουν εισαχθεί στην κοινή θέση είναι πλήρως ευθυγραμμισμένες με τους στόχους του προτεινόμενου κανονισμού· επιτυγχάνουν την ενδεδειγμένη εξισορρόπηση μεταξύ της ανάγκης για λεπτομερή στοιχεία προκειμένου να διενεργείται η ανάλυση του σχετικού επιχειρηματικού τομέα, αφενός, και της επιθυμίας να ελαχιστοποιείται το κόστος της συλλογής και η επιβάρυνση των επιχειρήσεων, αφετέρου.